Anne-Marie Meldgaard (S), 2000-02-11:
Det må siges at være et usædvanligt lovforslag, vi går i gang med her, for et af elementerne er at indskrive 60 års praksis i loven.
Det taler sådan set lidt for sig selv.
Det er en tiltrængt revision og tilpasning af ferieloven til det moderne samfund, vi lever i, og det arbejdsmarked, vi har i dag.
Der er altså langt fra de stive rammer, som ferieloven er omkranset af i dag, og så til den praksis, der finder sted i virkeligheden.
Så jeg hilser velkommen, at vi nu får nogle justeringer, så man ikke fremover behøver at være lovbryder for at få tilrettelagt og afviklet ferie på en hensigtsmæssig måde, både for lønmodtagere og for virksomheder.
I processen er arbejdsmarkedets parter blevet hørt.
Og efter en række ændringer fremstår forslaget i høj grad i overensstemmelse med parternes ønske. Det er en modernisering og forenkling af gældende lov, men uden at ændre ved de grundlæggende principper om lønmodtagernes ret til 5 ugers ferie.
Betalt ferie skal stadig optjenes på baggrund af ansættelse i et kalenderår og afholdes i det efterfølgende ferieår, der begynder den 1. maj.
Det sikres ved, at de indbetales på en feriekonto og vel at mærke en kollektiv konto, hvilket er vigtigt for mig, da det fastholder en solidarisk ordning.
For at imødegå de forskellige behov på arbejdsmarkedet, så indeholder forslaget også nogle ændringer, som jeg mener er værd at fremhæve: Arbejdsmarkedets parter skal kunne indgå kollektive overenskomster på området her, og det vil sige, at loven kun gælder, hvis ikke andet er aftalt ved kollektive overenskomster.
På den måde kan man tilpasse feriereglerne efter forholdet i den enkelte branche eller helt ned på de enkelte virksomheder, men det er parterne, der får en højere grad af frihed til at tilpasse ferieafholdelsen under hensyn til de forskellige behov, der måtte være i virksomhederne.
Jeg håber så, at de øgede muligheder for selvbestemmelse vil få langt flere virksomheder til at indgå overenskomster for at opnå de fordele, lovforslaget her giver.
Og det er helt i tråd med Socialdemokratiets holdning om, at hele arbejdsmarkedet skal være overenskomstdækket.
I et samfund, der bygger på rettigheder og pligter, så kan det medføre, at der også ved indgåelse af aftaler ikke altid vil fremkomme fordele for lønmodtagerne.
Derfor er jeg meget tilfreds med, at det er lokale fagforeninger, der er medlem af landsdækkende lønmodtagerorganisationer, der er aftaleparter for lønmodtagersiden.
Det vil i hvert fald mindske risikoen for, at nogle bliver presset til eller får trukket hjemmestrikkede aftaler ned over hovedet. Et af de vigtige elementer i lovforslaget her er også den fleksibilitet, der er både i planlægningen og i afholdelsen af ferien.
Overenskomsterne, som aftales om ferien, skal kunne overføres til det efterfølgende år, og vi skal vel at mærke overholde de 4 uger, der er i internationale aftaler, men resten kan overføres.
Således skal det også ved kollektiv overenskomst kunne aftales, at ferie ikke alene optjenes i uger, men også kan tages på enkeltdage.
Det er altså i sådan nogle situationer, hvor det kun har medført et mindre feriegodtgørelsesbeløb.
Det er altså vigtigt, at vores arbejdsmarked er fleksibelt også på det her område.
Jeg synes også, man bør nævne fordelen ved, at man ændrer og tilpasser ferieugerne til det, der er virkeligheden på arbejdsmarkedet, hvor langt de fleste har en 5-dages-arbejdsuge.
Det medfører så også en ændring her, hvor man siger, at ferien først starter den arbejdsdag, hvor der reelt er tale om, at man går på ferie, så man i sygdomssituationer ikke risikerer at være bundet af, at ferien er startet, hvis man bliver syg op til en weekend.
Der er også en fordel, der er lagt ind her,
men det er sådan set en opfordring til virksomheder om at tage hensyn til børnefamilierne, så de får en mulighed for, at deres ferie kan hænge sammen med, hvornår børnene har fri fra skolerne.
Det synes vi er positivt.
Til slut må jeg sige, at vi vil gøre rigtig meget, og jeg synes også, at vi bør gøre meget for at gøre vores arbejdsmarked mere rummeligt og fleksibelt, og det her forslag går i hvert fald i den rigtige retning, så Socialdemokratiet kan støtte forslaget.